b"\n_START_ARTICLE_\nSant Pau de Seg\xc3\xbaries\n_START_SECTION_\nHist\xc3\xb2ria\n_START_PARAGRAPH_\nEl lloc \xc3\xa9s esmentat ja l'any 898, i l'esgl\xc3\xa9sia el 920. Entre el 907 i el 927 se'n possession\xc3\xa0 el monestir de Sant Joan de les Abadesses, que en conserv\xc3\xa0 la jurisdicci\xc3\xb3. L'abat Pere de Soler hi establ\xc3\xad uns solars entre 1203 i 1217, i el seu successor, Arnau de Corsavell, li conced\xc3\xad carta de poblament i franqueses el 1217. _NEWLINE_El nucli antic \xc3\xa9s de carrers estrets, i modernament s'ha eixamplat per la carretera de Ripoll a Camprodon. El 1971 hom hi bast\xc3\xad una nova esgl\xc3\xa9sia, obra de Francesc Vayreda i Pau Mongui\xc3\xb3. L'antiga esgl\xc3\xa9sia, a llevant del nucli, fou edificada entre 1681 i 1693._NEWLINE_El municipi compt\xc3\xa0 amb un dels primers equips de b\xc3\xa0squet femen\xc3\xad de la prov\xc3\xadncia de Girona, el Club B\xc3\xa0squet Santpauenc, i tamb\xc3\xa9 fou un dels primers municipis gironins en disposar d'un pavell\xc3\xb3 cobert.\n_START_SECTION_\nEconomia\n_START_PARAGRAPH_\nEls conreus s\xc3\xb3n principalment de cereals. S\xc3\xb3n molt importants les pastures i la cria de bestiar. Posseeix una certa infraestructura tur\xc3\xadstica."